মাত্র ৫০০ টাকা। সামান্য এই অর্থ খরচ করলেই আপনার ব্যাঙ্ক অ্যাকাউন্ট এবং ডেবিট-ক্রেডিট কার্ডের গোপন তথ্য অন্যের হাতে চলে যাবে।
একটি সর্বভারতীয় ইংরেজী দৈনিকে প্রকাশিত খবর অনুযায়ী, সম্প্রতি মধ্যপ্রদেশ পুলিশ এমনই এক চক্রের হদিশ পেয়েছে, যারা মাত্র ৫০০ টাকার বিনিময়ে ব্যাঙ্ক গ্রাহকদের অ্যাকাউন্ট সংক্রান্ত তথ্য, ডেবিট-ক্রেডিট কার্ডের সিভিভি নম্বর, ই-মেল আইডি, ফোন নম্বর ডার্ক ওয়েবে  বিক্রি করে দিচ্ছে। আর এর পিছনে রয়েছে পাকিস্তানের এক নাগরিক। গোটা চক্রটি চালানো হয় পাকিস্তানের লাহৌর থেকে। 
তদন্তে নেমে ইতিমধ্যেই মুম্বইয়ের বাসিন্দা দুই ব্যক্তিকে গ্রেফতার করে মধ্যপ্রদেশ পুলিশের সাইবার সেল। 
গত ২৮ অগস্ট ক্রেডিট কার্ড থেকে অজান্তে ৭২ হাজার টাকারও বেশি খোয়া যাওয়ার পরে মধ্যপ্রদেশ পুলিশের সাইবার অপরাধ দমন শাখায় অভিযোগ দায়ের করেন এক ব্যক্তি। তার পরেই তদন্তে নামে পুলিশ। তদন্তে নেমে গোপন তথ্য হাতানোর জন্য ক্রেতা সেজে প্রতারকদের সঙ্গে যোগাযোগ করেন এক গোয়েন্দা। এইভাবেই মুম্বইয়ের বাসিন্দা দুই অভিযুক্তের খোঁজ পাওয়া যায়।

এই বিষয়ে অন্যান্য খবর

আরিবিআই পেশ করল ব্যাঙ্ক প্রতারণার সংখ্যা, এমন চাঞ্চল্যকর তথ্যে চোখ কপালে উঠতে বাধ্য


তদন্তে নেমে গোয়েন্দারা জানতে পারেন, প্রতারিত ব্যক্তির ক্রেডিট কার্ড ব্যবহার করে মুম্বইয়ের বাসিন্দা রাজকুমার পিল্লাই নামে এক ব্যক্তির বিমানের টিকিট কাটা হয়েছিল। এর পরেই রাজকুমার পিল্লাই নাম ওই ব্যক্তি এবং তার এক সহযোগীকে পুলিশ গ্রেফতার করে। গোয়েন্দারা জানতে পেরেছেন, যে আন্তর্জাতিক ওয়েবসাইটগুলিতে কার্ডের সাহায্যে লেনদেনের জন্য ওটিপি প্রয়োজন হয় না, সেই সাইটগুলিতেই কার্ডের চুরি করা তথ্য ব্যবহার করত এই প্রতারকরা।